Antjie Krog is in 1952 op Kroonstad gebore en het daar grootgeword. In 1976 het sy die graad BA Hons in Engels aan die UOVS behaal en in 1983 'n meestersgraad aan die Universiteit van Pretoria. Krog het as digter naam gemaak (vir volwassenes, maar ook twee bundels vir kinders) en het vir haar eerste twee bundels, wat gepubliseer is toe sy maar 17 en 19 jaar oud was, die Eugène Marais-prys vir die beste debuut verower. Sy kan ook al 'n Rapport-prys en 'n Reina Prinsen Geerligs-prys agter haar naam skryf. In 1990 is die Hertzogrys vir Poësie aan haar toegeken. Met haar verslag in 1998 oor die Waarheids- en Versoeningskommissie, Country of my skull, het sy 'n wyer en meer internasionale gehoor verkry. Poetry International het haar ook na Rotterdam genooi as een van die belangrikste Suid-Afrikaanse stemme.
Jasper van Zyl is in 1987 in die Paarl gebore en is tans graad 12-leerder aan die Hoërskool Hermanus, waar hy stééds met Rekenaarstudie op die Hoër Graad sukkel. Sewe van sy gedigte is vroeg in 2005 in Nuwe stemme 3 opgeneem. Hy werk tans aan 'n manuskrip wat hy Mens Moet Tot Die Uiterste Bereid Wees noem. Hy is webmeester van die (eens omstrede) Afrikaanse kitaartab-webblad Kitaar My Kruis. Hy beplan om na skool medies te studeer en homself later as dermatoloog of psigiater te bekwaam. Hy is ook 'n liedjieskrywer en het destyds (voor al sy band members die pad Stellenbosch toe gevat het) met sy eie akoestiese rockgroep, Roffelvuur, die Gansbaai-pastoriegarage aan die brand gespeel. Roffelvuur het in 2004 die Heuer-liriekprys vir skolebands gewen, 'n prestasie wat op papier heelwat beter lyk as wat dit werklik is. Die res van sy lewe is irrelevant, nietig en in effek bra aards van aard.